„Socia justeco – lingva justeco „estas la ĉeftemo de la 101-a UK. Kaj ĝuste pro tio nia grupeto de slovakaj gejunuloj – ĉiuj universitataj studentoj – pripensis fortigi la socian justecon en la E-movado mem. UK estas konata kiel aranĝo por homoj materiale bone situitaj, kaj tio estas grava kialo pro kiu granda parto de esperantistoj neniam partoprenis UK-n eĉ unu fojon! En UK 2016 povus okazi granda ŝanĝo por la junaj esperantistoj.
#000001
Por komenci, ni trovis malmultekostan loĝadon en studenthejmo nur kontraŭ 49€ por la tuta semajno. La manĝaĵon eblos aĉeti en la proksimaj vendejoj aŭ manĝi menuon en urbaj restoracioj kontraŭ 4€.
#000003
Ni proponas kelkajn „junecajn“ programerojn, ekzemple la danckursojn de slovakaj popoldancoj, urban ludon, artajn projektojn, piedajn ekskursojn, noktan ekskurson, sportumadon, TEJO-trejnadon (kun la helpo de TEJO), novulan programon, bambumadon antaŭ la kongresejo, diskejojn, koncertojn kaj multajn aliajn. Kune kun la infanoj de IKK ni iros ekzemple amuziĝi al la urba naĝejo. Ni ankaux organizos piknikon kontraŭ tre favora prezo por ĉiuj kiuj ŝatas malpli noblan amuziĝon, akompanatan per trankvilaj koncertoj. Ĉiuvespere estos malfermita drinkejo kontraŭ favoraj prezoj, kie eblos gustumi la Tatran teon, Slivovicon, Boroviĉkon, bieron (pivo en la slovaka), vinojn aŭ nealkoholajn trinkaĵojn kiel Kofolaon, Vineon, ktp.
#000004
Nia ĉeftemo estas „La gejunuloj al la plenkreskuloj – la plenkreskuloj al la gejunuloj“ – ni kore invitas ĉiujn kongresanojn partopreni niajn programerojn. Ni kun ĝojo ludos, kantos, sportumos, bambumos, ekskursos, aŭ simple babilos vespere en la drinkejo kun ĉiuj, kies aĝo pro la senĉesa kurado de tempo superas la aĝon de oficiala juneco. Ĉu vi ne scipovas funkciigi vian poŝtelefonon, ĉu vi ne komprenas la retejon, Vikipedion? – Ni kun pacienco klarigos al vi la solvojn.
#000005